حضرت عبد اللہ ابن عمرؓ اس کام سے جس میں امت مسلمہ کے اختلاف و افتراق کا ادنی خطرہ بھی نکلتا ہو احتراز فرماتے تھے ، ان کی حق پرستی مسلم ہے ، لیکن امت کے ضرر کے خیال سے بعض مواقع پر خاموش ہوجاتے تھے ،فرماتے تھے کہ ایک مرتبہ امیر معاویہؓ نے دعویٰ سے کہا کہ خلافت کا ہم سے زیادہ حقدار کون ہے ، میرے دل میں خیال آیا کہ جواب دوں کہ تم سے زیادہ وہ حقدار ہے جس نے تم کو اورتمہارے باپ کو اس پر مارا تھا،مگر فساد کے خیال سے خاموش رہا ، اختلاف امت سے بچنے کا ادنی ادنی باتوں میں خیال رکھتے تھے،منی میں آنحضرت ﷺ عصر کی نماز میں قصر کرتے تھے ، آپ کے بعد حضرت ابوبکرؓ و عمرؓ کا بھی یہی طریقہ رہا ، حضرت عثمانؓ بھی ابتدا میں دوہی رکعت پڑھتے تھے ، مگر کچھ دنوں کے بعد پوری چار پڑھنے لگے ، حضرت عبد اللہ ابن عمرؓ بھی تفریق کے خیال سے امام کے پیچھے چار پڑھتے،لیکن اکیلے ہوتے تو قصر کرتے اور فرماتے کہ " الخلاف منکر " اختلاف ناپسندیدہ ہے،فرمایا کرتے تھے کہ اگر میری خلافت پر دو شخص کے علاوہ پوری امت محمدی ﷺ متفق ہو جائے تو بھی میں ان دوسے نہ لڑوں گا ، لوگوں کو نصیحت کرتے کہ ہم دوسروں سے اس لیے لڑتے تھے کہ دین فساد کا ذریعہ نہ بنے اور خالص خدا کے لیے ہو جائے اور تم لوگ اس سے لڑتے ہو کہ دین غیر خدا کا ہو کر فتنہ و فساد کی بنیاد بن جائے ، ایک شخص نے کہا کہ آپ سے زیادہ فتنہ پردراز امت محمد میں کوئی نہیں ، فرمایا یہ کیسے خدا کی قسم نہ میں نے ان کا خون بہایا ، نہ ان کی جماعت میں اختلاف ڈالا ، نہ ان کی مجتمع قوت منتشر کی ، اس نے برسبیل مبالغہ کہا کہ اگر آپ چاہتے تو دو شخص بھی آپ کی خلافت میں اختلاف نہ کرتے ،آپ نے فرمایا میں اس کو ناپسند کرتا ہوں کہ ایک شخص کہے کہ میں تمھاری خلافت سے راضی ہوں ، دوسرا کہے کہ میں راضی نہیں ہوں ،براء روایت کرتے ہیں کہ میں ایک دن عبد اللہ بن عمرؓ کی لاعلمی میں ان کے پیچھے پیچھے جارہا تھا وہ فرماتے جاتے تھے کہ لوگ تلواریں لیے آپس میں کٹے مرتے ہیں ، پھر کہتے ہیں کہ عبد اللہ ابن عمرؓ بیت کے لیے ہاتھ بڑھاؤ ۔
Entity: امام — Type: /person/religious_leader, /person